o izvajanju pooblastila za sprejemanje delegiranih aktov, prenesenega na Komisijo v skladu z Uredbo (EU) 2017/625 Evropskega parlamenta in Sveta o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih (Uredba o uradnem nadzoru)

POROČILO KOMISIJE EVROPSKEMU PARLAMENTU IN SVETU

o izvajanju pooblastila za sprejemanje delegiranih aktov, prenesenega na Komisijo v skladu z Uredbo (EU) 2017/625 Evropskega parlamenta in Sveta o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih (Uredba o uradnem nadzoru)

1.UVOD

Uredba (EU) 2017/625 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih , je bila sprejeta 15. marca 2017, veljati pa je začela 27. aprila 2017. Uporablja se od 14. decembra 2019, razen v primerih iz člena 167(2) do (4) Uredbe.

Uredba (EU) 2017/625 je temeljni akt o izvajanju uradnega nadzora za preverjanje skladnosti s pravili Unije o agroživilski verigi, med drugim kadar se ta pravila nanašajo na živali in blago, ki vstopajo v Unijo iz tretjih držav. Z njo sta bili razveljavljeni in nadomeščeni Uredba (ES) št. 882/2004 o uradnem nadzoru in druga zakonodaja, ki je prej urejala uradni nadzor in izvršilne ukrepe v agroživilski verigi Unije, med drugim Direktiva Sveta 97/78/ES in Uredba (ES) št. 854/2004. Cilj Uredbe (EU) 2017/625 je določitev enotnega in usklajenega zakonodajnega okvira za organizacijo uradnega nadzora.

V zvezi s tem se je z Uredbo (EU) 2017/625 precej poenostavila in na ravni EU kodificirala zakonodaja o upravnem izvrševanju zakonodaje EU o agroživilski verigi v državah članicah. Poleg tega je področje uporabe Uredbe široko in zajema preverjanje skladnosti s pravili o živilih in varnosti živil ter krmi in varnosti krme, zahtevami glede zdravja in dobrobiti živali, zahtevami glede zdravja rastlin, pravili o živalskih stranskih proizvodih, pravili o ekološki pridelavi in označevanju ekoloških proizvodov ter pravili o fitofarmacevtskih sredstvih, zaščitenih označbah porekla in namernem sproščanju gensko spremenjenih organizmov (GSO) v okolje zaradi proizvodnje živil in krme.

Dodatno se z Uredbo (EU) 2017/625 vzpostavljata skupni okvir za mejno kontrolo živali in blaga, ki vstopajo v EU, ter enotni in usklajeni sistem za uradno potrjevanje, pa tudi krepita sodelovanje in upravna pomoč med državami članicami. Prav tako se z njo Komisija pooblašča za sprejemanje različnih ukrepov, kadar obstajajo dokazi, da se sistem nadzora v državah članicah srečuje z resnimi motnjami, krepijo pravila o finančnih kaznih za goljufive ali zavajajoče prakse in uvajajo določbe za zaščito prijaviteljev nepravilnosti v zvezi s takimi praksami.

Z Uredbo (EU) 2017/625 je Komisija pooblaščena za sprejemanje številnih izvedbenih in delegiranih aktov.

2.PRAVNA PODLAGA

S členom 144(2) Uredbe (EU) 2017/625 je Komisija pooblaščena za sprejemanje delegiranih aktov iz navedenega člena (glej oddelek 3 v nadaljevanju). V skladu s členom 144(2) Uredbe (EU) 2017/625 je pooblastilo za sprejemanje delegiranih aktov v zvezi z navedenimi zadevami preneseno na Komisijo za obdobje petih let, in sicer od 28. aprila 2017. Komisija mora pripraviti poročilo Evropskemu parlamentu in Svetu o prenosu tega pooblastila najpozneje devet mesecev pred koncem petletnega obdobja. Prenos pooblastila se samodejno podaljšuje za enako dolga obdobja, razen če Evropski parlament ali Svet temu podaljšanju nasprotuje najpozneje tri mesece pred koncem vsakega obdobja.

3.IZVAJANJE POOBLASTILA

V skladu s členom 144(2) Uredbe (EU) 2017/625 je Komisija pooblaščena za sprejemanje delegiranih aktov iz členov 18(7) in 21(8), člena 41, členov 45(4) in 47(3), člena 48, člena 50(4), člena 51 ter členov 53(1), 62(3), 64(2) in (5), 77(1) in (2), 92(4), 99(2), 100(6), 101(2), 126(1), 142(1) in (2), 149(2), 150(3), 154(3), 155(3) in 165(3) navedene uredbe.

3.1 POOBLASTILA, UPORABLJENA V OBDOBJU POROČANJA

V obdobju poročanja je Komisija izvajala svoja prenesena pooblastila s sprejetjem naslednjih delegiranih aktov:

·Delegirana uredba Komisije (EU) 2018/631 z dne 7. februarja 2018 o dopolnitvi Uredbe (EU) 2017/625 Evropskega parlamenta in Sveta z ustanovitvijo referenčnih laboratorijev Evropske unije za škodljive organizme rastlin . Ta akt je začel veljati 15. maja 2018 in se uporablja od istega dne.

·Delegirana uredba Komisije (EU) 2019/478 z dne 14. januarja 2019 o spremembi Uredbe (EU) 2017/625 Evropskega parlamenta in Sveta glede kategorij pošiljk, za katere velja uradni nadzor na mejnih kontrolnih točkah . Ta akt je začel veljati 14. aprila 2019, uporablja pa se od 14. decembra 2019.

·Delegirana uredba Komisije (EU) 2019/624 z dne 8. februarja 2019 o posebnih pravilih za izvajanje uradnega nadzora proizvodnje mesa ter za pridelovalna območja in območja za ponovno nasaditev živih školjk v skladu z Uredbo (EU) 2017/625 Evropskega parlamenta in Sveta . Ta akt je začel veljati 6. junija 2019, uporablja pa se od 14. decembra 2019.

·Delegirana uredba Komisije (EU) 2019/625 z dne 4. marca 2019 o dopolnitvi Uredbe (EU) 2017/625 Evropskega parlamenta in Sveta v zvezi z zahtevami za vnos pošiljk nekaterih živali in blaga, namenjenih za prehrano ljudi, v Unijo . Ta akt je začel veljati 6. junija 2019, uporablja pa se od 14. decembra 2019. Vendar se zahteve iz člena 12 ter člena 14(1) in (2) uporabljajo od 21. aprila 2021.

·Delegirana uredba Komisije (EU) 2019/1012 z dne 12. marca 2019 o dopolnitvi Uredbe (EU) 2017/625 Evropskega parlamenta in Sveta z odstopanjem od pravil o določitvi kontrolnih točk in minimalnih zahtev za mejne kontrolne točke . Ta akt je začel veljati 11. julija 2019, uporablja pa se od 14. decembra 2019.